આ બાબતે માહિતી આપતાં એક સ્થાનિક રહેવાસીએ મિડ-ડે LOCALને કહ્યું હતું કે ‘સુધરાઈને તો કાચાં કામ કરવા માટે અવૉર્ડ આપવો જોઈએ. સુધરાઈ બરાબર ખાડા નથી ભરતી એનો આ નમૂનો છે. દર વર્ષે વરસાદ પહેલાં અનેક પ્રૉમિસ આપતી સુધરાઈના કોઈ વાયદા પૂરા થતા નથી. પહેલાં રોડ પર સુધરાઈ દ્વારા ડામર પાથરવામાં આવ્યો હતો, પણ એના પર રોડરોલર ફેરવવામાં ન આવતાં ત્યાં ખાડા પડી ગયા હતા. મિડ-ડે LOCALમાં આ સમસ્યા પ્રસિદ્ધ થયા બાદ સુધરાઈએ ખાડા ભર્યા હતા. એને પણ સરખી રીતે જમીનમાં ન દબાવતાં એક વીકમાં જ ભારે વરસાદ આવવાથી ખાડા ફરી પાછા ખૂલી ગયા હતા. ત્યાર બાદ ફરી પાછા ખાડાને ભર્યા હતા. ૨૧ જુલાઈના ભરેલા ખાડા દસ દિવસ પણ નથી ટક્યા. સુધરાઈ પોતાનાં ખિસ્સાં ભરવાનાં કામ કરતી હોય છે.’